ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Νοεμβρίου 1991 για την τροποποίηση της οδηγίας 89/279/ΕΟΚ που επιτρέπει σε ορισμένα κράτη μέλη να προβλέπουν προσωρινά παρεκκλίσεις από ορισμένες διατάξεις της οδηγίας 77/93/ΕΟΚ όσον αφορά τα φυτά του είδους Juniperus L. καταγωγής Ιαπωνίας (91/603/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 91/27/ΕΟΚ της Επιτροπής (2), και ιδίως το άρθρο 14 παράγραφος 3, τις αιτήσεις που υπέβαλαν τα ενδιαφερόμενα κράτη μέλη, Εκτιμώντας: ότι, σύμφωνα με τις διατάξεις της οδηγίας 77/93/ΕΟΚ, τα φυτά του είδους Juniperus L. εξαιρουμένων των καρπών και των σπόρων που προέρχονται από μη ευρωπαϊκές χώρες δεν είναι, καταρχήν, δυνατόν να εισάγονται πλέον στην Κοινότητα- ότι, ωστόσο, το άρθρο 14 παράγραφος 3 της εν λόγω οδηγίας επιτρέπει παρεκκλίσεις από τον κανόνα αυτό, εφόσον δεν υπάρχει κίνδυνος διάδοσης επιβλαβών οργανισμών- ότι ορισμένα κράτη μέλη έχουν ζητήσει να τους επιτραπεί η αποδοχή της εισαγωγής φυτών του είδους Juniperus L. του τύπου "bonzai", καταγωγής Ιαπωνίας- ότι με την απόφαση 89/279/ΕΟΚ (3) η Επιτροπή επέτρεψε αυτήν την παρέκκλιση υπό ορισμένους ειδικούς τεχνικούς όρους όσον αφορά τα φυτά του είδους Juniperus L. του τύπου "bonzai", καταγωγής Ιαπωνίας- ότι η απόφαση 89/279/ΕΟΚ καθόρισε ότι η άδεια αυτή λήγει στις 31 Μαρτίου 1991- ότι οι περιστάσεις δικαιολογούν την παράταση της ισχύος αυτής της άδειας- ότι πρέπει, συνεπώς, να παραταθεί για μία ακόμα περίοδο η εν λόγω άδεια- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 89/279/ΕΟΚ τροποποιείται ως εξής: 1. Στο άρθρο 1 παράγραφος 2 στοιχείο γ), ο κατάλογος των επιβλαβών οργανισμών αντικαθίσταται από: "- Aschistonyx eppoi inouye, - Gymnosporangium spp., - Oligonychus perditus Pritchard and Baker, - Popillia japonica Newman, - κάθε άλλος επιβλαβής οργανισμός ο οποίος δεν παρατηρείται στην Κοινότητα." 2. Στο άρθρο 1 παράγραφος 2 στοιχείο ζ), η αναφορά στην οδηγία "89/279/ΕΟΚ" αντικαθίσταται από την αναφορά "91/603/ΕΟΚ". 3. Στο άρθρο 3, η ημερομηνία "31 Μαρτίου 1991" αντικαθίσταται από την ημερομηνία "31 Μαρτίου 1992". Άρθρο 2 Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών, την Πορτογαλική Δημοκρατία και το Ηνωμένο Βασίλειο. Βρυξέλλες, 14 Νοεμβρίου 1991.

[Source: multi_eurlex | Tokens: 2479]